A Tanács 1420/1999/EK rendelete
(1999. április 29.)
egyes nem OECD tagországokba irányuló egyes hulladékfajták szállítására alkalmazandó közös szabályok és eljárások meghatározásáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére és 130s. cikkének (1) bekezdésére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Szerződés 189c. cikkében megállapított eljárásnak megfelelően [3],
(1) mivel az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló, 1993. február 1-jei 259/93/EGK tanácsi rendelet [4] 1. cikke (3) bekezdésének a) pontja - többek között a 17. cikk (1), (2) és (3) bekezdése kivételével - kizárja a rendelet hatálya alól a kizárólag hasznosítás céljából szállított és a rendelet II. mellékletében felsorolt hulladékokat;
(2) mivel a 259/93/EGK rendelet 17. cikkének (1) bekezdésével összhangban a Bizottság minden olyan országgal közölte az említett rendelet II. mellékletében szereplő hulladékok listáját, amely nem tartozik az OECD tanácsának a hulladékok hasznosítási célú, határokat átlépő szállításának felügyeletéről szóló, 1992. március 30-i határozatának hatálya alá; mivel a Bizottság megkereste ezen országokat annak visszaigazolása érdekében, hogy az említett fajtájú hulladékot a rendeltetési országban nem kell ellenőrizni, valamint annak érdekében, hogy az érintett országok jelezzék, hogy a hulladék az említett rendelet III. vagy IV. melléklete szerint alkalmazandó, vagy a rendelet 15. cikke szerinti ellenőrzési eljárás alá tartozik-e;
(3) mivel egyes országok jelezték, hogy adott hulladékoknak az egyik vagy másik ellenőrzési eljárás alá kell tartozniuk, és a Bizottság 1994. július 20-án, a fenti rendelet 17. cikkének (3) bekezdése alapján elfogadta a megfelelő ellenőrzési eljárások kidolgozásáról szóló 94/575/EK határozatot [5];
(4) mivel a 259/93/EGK rendelet 17. cikke (1) bekezdésének második albekezdése előírja, hogy ez irányú megerősítés hiányában a Bizottság megfelelő javaslatokat készít a Tanács számára; mivel egy közösségi szintű, az adott hulladékok Közösségen kívülre irányuló szállítását szabályozó rendszer létrehozásához szükség van a megfelelő közös szabályok és eljárások bevezetésére;
(5) mivel tiszteletben kell tartani azoknak a választ adó országoknak az akaratát, amelyek a fenti rendelet II. mellékletében felsorolt hulladékokat vagy azok bármelyikét nem kívánják fogadni, és ezért ezekbe az országokba az adott hulladékfajták nem exportálhatók;
(6) mivel a választ nem adó országok esetében a hallgatás nem tekinthető beleegyezésnek, és ezért célszerű egy hasonló szabályozási rendszer létrehozása, amely lehetővé teszi ezen országok a számára, hogy az adott szállítmányokat eseti elbírálásban részesítsék;
(7) mivel azon országok esetében, amelyek azt válaszolták, hogy nem kívánják a II. mellékletben felsorolt hulladékokat vagy azok bármelyikét fogadni, vagy amelyek nem válaszoltak, fennáll a lehetőség, hogy a későbbiekben álláspontjukat megváltoztatják, vagy válaszolnak, ezért bizottsági eljárás keretében biztosítani kell egy mechanizmust e rendelet módosítására;
(8) mivel a Bizottság a lehető legrövidebb időn belül, de legkésőbb 1998. július 1-jéig felülvizsgálja és módosítja a 259/93/EGK rendelet V. mellékletét, figyelembe véve mindazokat a hulladékokat, amelyek megtalálhatók a veszélyes hulladékokról szóló, 1991. december 12-i 91/689/EGK tanácsi irányelv [6] 1. cikke (4) bekezdésének megfelelően elfogadott hulladékjegyzéken, vagy bármely más, a bázeli egyezmény alkalmazásában veszélyesnek nyilvánított hulladékokat tartalmazó listán, és ennek megfelelően módosítja a 259/93/EGK rendeletet;
(9) Mivel a Bizottság az e rendelet által érintett országok számára rendszeres tájékoztatást köteles adni az A. és B. melléklet változásairól;
(10) Mivel a negyedik AKCS-EK Egyezmény 39. cikke tiltja a bázeli egyezmény I. és II. mellékletében felsorolt bármely hulladék AKCS országokba irányuló exportját; mivel továbbá azok közül egyes hulladékok szerepelnek a 259/93/EGK rendelet II. mellékletében; figyelemmel az adott körülményekre és a Közösség nemzetközi kötelezettségeire, ezeknek a tételeknek az AKCS országokba történő szállítását be kell tiltani;
(11) Mivel világossá kell tenni, hogy ezek a hulladékok nem tartoznak e rendelet hatálya alá;
(12) Mivel az e rendelettel megállapított rendelkezéseket a Bizottságnak rendszeresen felül kell vizsgálnia,
ELFOGADTA EZT A RENDELETET:
1. cikk
A 259/93/EGK rendelet II. mellékletében és az e rendelet A. mellékletében felsorolt hulladékoknak az A. melléklet szerinti országokba irányuló exportja tilos.
2. cikk
A 259/93/EGK rendelet 15. cikkében megállapított ellenőrzési eljárás az e rendelet B. melléklete szerinti országokba irányuló, a 259/93/EGK rendelet II. mellékletében felsorolt és kizárólag hasznosítás céljából szállított hulladékok exportjára vonatkozik.
3. cikk
(1) Azoknak az országoknak a kérelmére, amelyekbe a hulladékszállítás irányul (rendeltetési ország), az e rendelet szerint az adott országra alkalmazandó ellenőrzési eljárás e cikk alapján módosul.
(2) A Bizottság a hulladékokról szóló, 1975. július 15-i 75/442/EGK tanácsi irányelv [7] 18. cikkével összhangban és az érintett országgal együttműködve határozza meg, hogy az alábbiak közül mely ellenőrzési eljárást alkalmazzák:
i. a 259/93/EGK rendelet III. vagy IV. mellékletében felsorolt hulladékokra vonatkozó eljárást, vagy
ii. a 259/93/EGK rendelet 15. cikke szerinti eljárást, vagy
iii. az i. és az ii. pontokban meghatározott eljárások egyikét sem.
(3) A Bizottság az érintett rendeltetési ország kérelmének beérkezésétől számított 21 napon belül értesíti a tagállamokat az adott ország álláspontjának változásáról, és a kérelem beérkezésétől számított három hónapon belül, a lehető leghamarabb tájékoztatja a 75/442/EGK irányelv 18. cikke alapján létrehozott bizottságot tervezett döntéséről.
(4) A körülmények egyéb rendkívüli változása, például háború, természeti katasztrófa, az Egyesült Nemzetek által elhatározott kereskedelmi embargó esetén, amely hatással lehet az e rendelet szerint alkalmazandó ellenőrzési eljárásra, az ellenőrzési eljárást módosítani lehet. A Bizottság, szükség szerint a rendeltetési országgal folytatott konzultációt követően és a 75/442/EGK irányelv 18. cikke szerinti eljárással összhangban meghatározhatja, hogy az e cikk (2) bekezdésében felsorolt eljárások közül melyiket kell alkalmazni.
(5) A Bizottság a 75/442/EGK irányelv 18. cikke szerinti eljárásnak megfelelően rendszeresen felülvizsgálja e rendelet A. és B. mellékletét annak érdekében, hogy hozzáigazítsa azokat a 259/93/EGK rendelet mellékleteinek módosításaihoz.
4. cikk
Az e rendelettel megállapított ellenőrzési eljárásokat, a rendelkezésre álló tapasztalatok figyelembevételével a Bizottság rendszeresen időközönként felülvizsgálja, első alkalommal legkésőbb kilenc hónappal azt követően, hogy e rendeletet kihirdették a Hivatalos Lapban. Amennyiben a felülvizsgálat eredménye azt szükségessé teszi, a Bizottság a 3. cikk rendelkezéseinek sérelme nélkül új javaslatokat terjeszthet a Tanács elé.
5. cikk
A Bizottság, a 75/442/EGK irányelv 18. cikkében megállapított eljárásnak megfelelően, a lehető legrövidebb időn belül felülvizsgálja és módosítja e rendeletet annak érdekében, hogy összhangba hozza azt a 259/93/EGK rendelettel.
6. cikk
Ez a rendelet az Európai Közösségek Hivatalos Lapjában való kihirdetését követő 90. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1999. április 29-én.